Unse vruntlike grote tovoren gescreven unde wat wy gudes vormogen. Wete, Lamberd, gude vrunt, also du uns in dinen breve schryvest, dat dy Janeke Hanepmos, de ersame hovetman over Raesborch, des nicht en rade, dat du uppe den breyff her to uns komes, den wy eme unde ok dy gescreven hebben umme der sake willen, dar du uns umme beclagest: des bidde wy to wetene, is dattet ju geleyvet, so moge gii here to uns komen tusschen dyt unde sunte Mycheles daghe negest tokomende velich aff unde to vor uns unde vor alle de unse, dar wy gebod over hebben. Kunnen gude lude kennen, dat wy ju enyges lykes plichtich sin, wy wyllent dy mit guden willen gerne don; kunnen se des aver nycht kennen, dat gy uns ungemakes vordregen. Hiirvan juwe antworde. Vart wol. Gescreven an deme achteden dage visitacionis Marie, under unsem secreete.